በምሥረታ ላይ የሚገኘው ሆሳዕና ባንክ የፋይናንስ ኢንስቲትዩት እንደሚያደራጅ አስታወቀ
ደቡብና ደቡብ ምዕራብ ኢትዮጵያን ይዞ በመላ አገሪቱ የኢንቨስትመንት መስኮች ላይ ያተኮረ የፋይናንስ አገለግሎት ለመስጠት በማቀድ ምሥረታ ላይ የሚገኘው ሆሳዕና ባንክ፣ በስድስት ወራት ውስጥ ዝቅተኛውን የተከፈለ ካፒታል በማሟላት ወደ ሥራ ለመግባት ማቀዱን አስታወቀ፡፡  አንጋፋውን የፖለቲካ ሰው በየነ ጴጥሮስ (ፕሮፌሰር) በአደራጅ ኮሚቴው ዋና ሰብሳቢነት፣ እንዲሁም የቀድሞ አምባሳደር ተስፋዬ ሀቢሶን በምክትል ሰብሳቢነት ያካተተው አደራጅ ኮሚቴው፣ በሬዲዮ ‹‹የልጆቻችን ኢትዮጵያ›› የተሰኘ ፕሮግራም ላይ የሚሳተፉትና በኢትዮ ስኳር አክሲዮን ማኅበር ቦርድ አመራር የሆኑት ኤርሲዶ ለንደቦ (ዶ/ር) በፕሮጀክት ሥራ አስኪያጅነት፣ እንዲሁም በኬሚካል ምህንድስና ዘርፍ በቀለም ቅመማ ሥራ የሚታወቁት ጌታሁን ሔራሞ በከፍተኛ አማካሪነት እየተሳተፉ እንደሚገኙ ተገልጿል፡፡ አቶ ተስፋዬ ሀቢሶ በኡጋንዳና በደቡብ አፍሪካ በአምባሳደርነት ከማገልገላቸው ባሻገር፣ የኢትዮጵያ ሽግግር መንግሥት ምክር ቤት ጸሐፊ ሆነው መሥራታቸውም ይታወቃል፡፡ የባንኩ አደራጅ ኮሚቴ ሰብሳቢነት ሚናቸውን በቅንነት እንደተረከቡ ለሪፖርተር የገለጹት በየነ (ፕሮፌሰር)፣ የሚመሠረተው ባንክ በርካታ በአገር ውስጥና በውጭ የሚኖሩ ዜጎች ተሳትፎ የሚያደርጉበት እንደሚሆን ጠቁመዋል፡፡ በተለይም በደቡብ አፍሪካ ከታች ተነስተው ከፍተኛ ሀብት ያካበቱ ኢትዮጵያውያን የድርሻቸውን የሚያበረክቱበት የኢንቨስትመንት አማራጭ እንደሚሆን አስታውቀዋል፡፡ እነዚህን ‹‹ለፍቶ አደር ዜጎች›› ይዞ ካፒታሉን አጠናክሮ አዋጭ በሆኑ የኢንቨስትመንት አማራጮች ለመሰማራት የሚያስችል የመመሥረቻ እንቅስቃሴ መጀመሩን ፖለቲከኛው በየነ (ፕሮፌሰር) ገልጸዋል፡፡ በምሥረታ ላይ የሚገኘው የሆሳዕና ባንክ የፕሮጀክት ሥራ አስኪያጅ ኤርሲዶ (ዶ/ር) በበኩላቸው፣ ባንኩ እያንዳንዳቸው የአንድ ሺሕ ብር ዋጋ ያላቸው ሁለት ሚሊዮን አክሲዮኖችን ለሽያጭ አቅርቧል፡፡ በዚህም በሁለት ቢሊዮን ብር የተመዘገበ ካፒታልና የዚህን 25 በመቶ የተከፈለ ካፒታል ይዞ በስድስት ወራት ውስጥ፣ ማለትም በየካቲት ወር አጋማሽ ዕውን የማድረግ እንቅስቃሴ መጀመሩን ለሪፖርተር አስታውቀዋል፡፡ ባለአክሲዮኖች ዝቅተኛ መግዛት የሚችሉት ድርሻ 20 አክሲዮን ወይም 20 ሺሕ ብር እንደሆነ፣ ከፍተኛው አክሲዮንም በኢትዮጵያ ብሔራዊ ባንክ መመርያ መሠረት ከጠቅላላው አክሲዮን ከአምስት በመቶ ድርሻ ያልበለጠ ወይም የ100 ሚሊዮን ብር ዋጋ ያላቸውን አክሲዮኖች መግዛት እንደሚችሉ ገልጸዋል፡፡ እንደ ኤርሲዶ ገለጻ ደቡብ አፍሪካን ጨምሮ በአሜሪካ፣ በካናዳ፣ በአውስትራሊያና በሌሎችም አገሮች የሚኖሩ ኢትዮጵያውያን የሚሳተፉባቸው እንቅስቃሴዎች ይደረጋሉ፡፡ ባንኩ የውጭ ምንዛሪ የሚያገኝባቸውን ዘርፎች ማጥናቱን፣ በዲጂታል የፋይናንስ አገልግሎት ላይ ወሳኝ ሥራ እንደሚሠራ፣ በገጠር ፋይናንስ መስክ እንዲሁም በአነስተኛና መካከለኛ የንግድ መስኮች ላይ አማራጭ የገንዘብ አገልግሎቶችን በማቅረብ ለበርካቶች ተደራሽ የሚሆንባቸውን የኢንቨስትመንት አማራጮች እንደሚከተል ተብራርቷል፡፡ በሰው ኃይል ልማት መስክ እንቅስቃሴ በማድረግ በፋይናንስ ዘርፉ የሚታየውን ከፍተኛ የሰው ኃይል ዕጥረት ለማቃለል እንደሚንቀሳቀስ ያወሱት ኤርሲዶ (ዶ/ር)፣ የራሱን የሥልጠና ኢንስቲትዩት በመመሥረት በባንክና ፋይናንስ መስኮች እያሠለጠነ ለራሱም ለገበያውም እንደሚያቀርብ አስታውቀዋል፡፡ በአሁኑ ወቅት ከ95 ሺሕ ያላነሱ የፋይናንስ ባለሙያዎች ለባንኮችና መሰል ተቋማት አገልግሎት እየሰጡ ይገኛሉ ያሉት ኤርሲዶ (ዶ/ር)፣ በምሥረታ ላይ የሚገኙትም ተመሳሳይ መጠን ያለው የሰው ኃይል የሚፈልጉ በመሆናቸው ይህን ክፍተት የሚሞላ ኢንስቲትዩት እንደሚመሠረት ገልጸዋል፡፡ 